ΑΠΟΦΑΣΗ ΤΗΣ ΕΠΙΤΡΟΠΗΣ

της 17ης Δεκεμβρίου 1999

για την αγορά από την Κοινότητα αντιγόνων αφθώδους πυρετού και για την παρασκευή, παραγωγή, εμφιάλωση και διανομή εμβολίων κατά του αφθώδους πυρετού

[κοινοποιηθείσα υπό τον αριθμό Ε(1999) 4683]

(2000/77/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

την συνθήκη για την ίδρυση της Ευρωπαϊκής Κοινότητας,

την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα(1), όπως τροποποιήθηκε τελευταία από τον κανονισμό (ΕΚ) αριθ. 1258/1999(2), και ιδίως το άρθρο 14,

την απόφαση 91/666/ΕΟΚ του Συμβουλίου, της 11ης Δεκεμβρίου 1991, για τη δημιουργία κοινοτικών αποθεμάτων εμβολίων κατά του αφθώδους πυρετού(3), όπως τροποποιήθηκε τελευταία από την απόφαση 1999/762/ΕΚ(4), και ιδίως το άρθρο 5,

Εκτιμώντας τα ακόλουθα:

(1) Σύμφωνα με την απόφαση 91/666/ΕΟΚ, η αγορά των αντιγόνων αποτελεί μέρος της κοινοτική δράσης για τη δημιουργία κοινοτικών αποθεμάτων εμβολίων κατά του αφθώδους πυρετού·

(2) Με την απόφαση 93/590/ΕΚ της Επιτροπής, της 5ης Νοεμβρίου 1993, για την αγορά από την Κοινότητα αντιγόνων αφθώδους πυρετού στο πλαίσιο της κοινοτικής δράσης που αφορά αποθέματα εμβολίων κατά του αφθώδους πυρετού(5), όπως τροποποιήθηκε τελευταία από την απόφαση 95/471/ΕΚ(6), έγιναν ρυθμίσεις για την αγορά Α5, Α22 και Ο1 αντιγόνων κατά του αφθώδους πυρετού.

(3) Με την απόφαση 97/348/ΕΚ της Επιτροπής, της 23ης Μαΐου 1997, για την αγορά από την Κοινότητα αντιγόνων αφθώδους πυρετού και για την παρασκευή, παραγωγή, συσκευασία και διανομή εμβολίων κατά του αφθώδους πυρετού(7), έγιναν ρυθμίσεις για την αγορά Α22 Ιράκ, C1 και ASIA1 αντιγόνων κατά τους αφθώδους πυρετού.

(4) Λόγω της κατάστασης της νόσου, απαιτούνται επιπλέον αντιγόνα.

(5) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Η Κοινότητα θα αγοράσει το συντομότερο δυνατό τα ακόλουθα στελέχη αντιγόνων κατά του αφθώδους πυρετού:

- Α Ιράν 96: 1000000 δόσεις

- Α Ιράν 99: 1000000 δόσεις

- Α Μαλαισία 97: 500000 δόσεις

- SAT1: 500000 δόσεις

- SAT2 (Νότιος Αφρική): 500000 δόσεις

- SAT2 (Ανατολική Αφρική): 500000 δόσεις

- SAT3: 500000 δόσεις.

2. Η Κοινότητα θα προβεί σε ρυθμίσεις για την παρασκευή, την παραγωγή, την εμφιάλωση και τη διανομή εμβολίων κατά της νόσου του αφθώδους πυρετού που θα παραχθούν από τα αντιγόνα που αναφέρονται στην παράγραφο 1.

3. Το μέγιστο κόστος των μέτρων που αναφέρονται στις παραγράφους 1 και 2 θα ανέλθει σε 2,5 εκατομμύρια ευρώ.

4. Η δράση που αναφέρεται στην παράγραφο 3 θα οργανωθεί από την Επιτροπή πριν από τις 31 Δεκεμβρίου 1999.

Άρθρο 2

Τα μέτρα που αναφέρονται στο άρθρο 1 παράγραφος 3 θα εκτελεσθούν από την Επιτροπή σε συνεργασία με τον προμηθευτή που θα οριστεί με διαγωνισμό.

Άρθρο 3

1. Για την επίτευξη των στόχων των άρθρων 1 και 2, η Επιτροπή θα συνάψει αμέσως συμβάσεις.

2. Εξουσιοδοτείται ο γενικός διευθυντής της γενικής διεύθυνσης Υγείας και Προστασίας των Καταναλωτών να υπογράψει τις συμβάσεις εξ ονόματος της Ευρωπαϊκής Επιτροπής.

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες, 17 Δεκεμβρίου 1999.

Για την Επιτροπή

David BYRNE

Μέλος της Επιτροπής

(1) ΕΕ L 224 της 18.8.1990, σ. 19.

(2) ΕΕ L 160 της 26.6.1999, σ. 103.

(3) ΕΕ L 368 της 31.12.1991, σ. 21.

(4) ΕΕ L 301 της 24.11.1999, σ. 6.

(5) ΕΕ L 280 της 13.11.1993, σ. 33.

(6) ΕΕ L 269 της 11.11.1995, σ. 29.

(7) ΕΕ L 148 της 6.6.1997, σ. 27.